b'\n_START_ARTICLE_\nTyres\xc3\xb6n linna\n_START_PARAGRAPH_\nTyres\xc3\xb6n linna (ruots. Tyres\xc3\xb6 slott) on 1600-luvulta per\xc3\xa4isin oleva palatsityyppinen linna Tyres\xc3\xb6n kunnassa, Ruotsissa. Se sijaitsee noin 25 kilometri\xc3\xa4 kaakkoon Tukholman keskustasta. Vapaaherra ja drotsi Gabriel Gustafsson Oxenstierna aloitti linnan rakennusty\xc3\xb6t 1620-luvulla. Tarkoituksena oli korvata pieni ja vanhanaikainen keskiajalta per\xc3\xa4isin ollut kivitalo. Linna valmistui vuonna 1636. Tyres\xc3\xb6ss\xc3\xa4 on varmaankin ollut kartano jo 1300-luvulla, mutta vanhimmat t\xc3\xa4h\xc3\xa4n menness\xc3\xa4 tunnetut j\xc3\xa4\xc3\xa4nn\xc3\xb6kset ovat 1400-luvulta._NEWLINE_Arkkitehtonisesti linnassa on sek\xc3\xa4 1500-luvun puolustuslinnojen ett\xc3\xa4 suurvaltakauden asuntolinnojen piirteit\xc3\xa4. Kun rakennusty\xc3\xb6t aloitettiin, oli todenn\xc3\xa4k\xc3\xb6isesti tarkoitus rakentaa vanhemman mallinen linna, mutta rakennust\xc3\xb6iden ollessa pys\xc3\xa4hdyksiss\xc3\xa4, ranskalaisten esikuvien mukaan rakentaminen oli tullut muotiin ja linnan suunnitelmia n\xc3\xa4ht\xc3\xa4v\xc3\xa4sti muutettiin sen mukaan._NEWLINE_1770-luvun aikana linnaa uudenaikaistettiin. Sinne lis\xc3\xa4ttiin puutarha-arkkitehti Fredrik Magnus Piperin suunnittelma Ruotsin ensimm\xc3\xa4inen englantilaistyylinen puutarha, joka on s\xc3\xa4ilynyt alkuper\xc3\xa4isess\xc3\xa4 kunnossa. Vuonna 1892 markiisi Claes Ladergren hankki linnan itselleen ja uudelleenrakennutti suuria osia linnasta kansallisromanttiseen tyyliin. Markiisi kuoli vuonna 1930, ja h\xc3\xa4nen testamenttinsa kautta Tyres\xc3\xb6n linna p\xc3\xa4\xc3\xa4tyi Nordiska Museetin omistukseen. Linnaa oli alettu restauroida jo 1800-luvun lopussa ja t\xc3\xb6it\xc3\xa4 jatkettiin museon omistukseen siirtymiseen asti._NEWLINE_Nyky\xc3\xa4\xc3\xa4n linnan sisustuksessa heijastuvat monet uudisrakentamiset ja 1600-luvun sisustuksesta on j\xc3\xa4ljell\xc3\xa4 vain yksi koristeltu ovi Oxenstiernan ajalta. My\xc3\xb6s talousrakennuksia on en\xc3\xa4\xc3\xa4 j\xc3\xa4ljell\xc3\xa4 vain v\xc3\xa4h\xc3\xa4n: iso lato vuodelta 1899 paloi 1960-luvulta. Samalta ajalta olevaa tallia k\xc3\xa4ytet\xc3\xa4\xc3\xa4n nyky\xc3\xa4\xc3\xa4n ty\xc3\xb6pajana. Lis\xc3\xa4ksi on olemassa 1700-luvun paja ja kaksi varastoa, joista toinen on toiminut tallina.'